KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-Tabella ta’ Valutazzjoni Finali tas-Semplifikazzjoni għall-QFP 2014-2020 /* COM/2014/0114 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-Tabella ta’ Valutazzjoni Finali tas-Semplifikazzjoni għall-QFP 2014-2020 Sfond Il-Qafas Finanzjarju Pluriennali 2014-2020 fassal il-qafas għall-finanzjament tal-UE. Tul is-seba' snin li ġejjin, l-Unjoni Ewropea se tinvesti kważi triljun Euro għal tkabbir sostenibbli, impjiegi u kompetittività, solidarjetà u koeżjoni, u biex l-Unjoni tkun tista' taqdi r-rwol tagħha fid-dinja. Il-Qafas Finanzjarju Pluriennali (QFP)[1], adottat mill-Kunsill fit-2 ta' Diċembru 2013 bil-kunsens tal-Parlament Ewropew, jistipula l-infiq tal-UE għall-perjodu 2014-2020 fis-sitt kategoriji identifikati ta' nfiq (intestaturi) li jikkorrispondu għal oqsma politiċi wesgħin: kompetittività għat-tkabbir u l-impjiegi, koeżjoni soċjali u territorjali ekonomika, tkabbir sostenibbli: riżorsi naturali, sigurtà u ċittadinanza, Ewropa globali, amministrazzjoni, kumpens. Kumplessivament, tul is-seba' snin li ġejjin, l-UE se timpenja ruħha li tinvesti EUR 960 biljun u, fl-istess perjodu se jkunu awtorizzati EUR 908,4 biljun fi ħlasijiet effettivi. F'termini komparattivi, dan l-ammont jirrappreżenta anqas minn 1% tad-Dħul Nazzjonali Gross (DNG) tal-Unjoni Ewropea kollha. Madankollu, dawn il-mezzi finanzjarji se jipprovdu valur miżjud addizzjonali sostanzjali tal-UE f'termini ta' investimenti u l-ilħuq tal-għanijiet tal-istrateġija Ewropa 2020[2] dwar it-tkabbir u l-impjiegi. Fil-perjodu ta' finanzjament il-ġdid, l-Unjoni Ewropea se tiżgura li jinkisbu r-riżultati permezz ta' nfiq aħjar, l-iktar permezz ta' sostenn finanzjarju orjentat lejn ir-riżultati, is-semplifikazzjoni, it-tnaqqis tal-iżbalji u ż-żieda fl-effiċenza – aspetti li ngħatatilhom attenzjoni mill-qrib fit-tħejjija u n-negozjati tal-QFP. B'dan f'moħħha, il-Kummissjoni Ewropea nediet Tabella ta' Valutazzjoni tas-Semplifikazzjoni tal-QFP[3] – proċess li permezz tiegħu u l-miżuri ta' semplifikazzjoni u ta' razzjonalizzazzjoni kollha fil-proposti kollha għall-programmi taħt il-QFP ġew identifikati bir-reqqa u ggwidati fil-proċess leġiżlattiv. L-approvazzjoni tal-baġit tal-UE għall-2014 mill-Parlament Ewropew u mill-Kunsill[4] wittiet it-triq għall-allokazzjoni tal-fondi għas-sena kurrenti. Programmi ta' finanzjament settorjali, kemm f'ġestjoni ċentralizzata u kemm f'ġestjoni maqsuma, ġew approvati wkoll mill-koleġiżlaturi u japplikaw mill-1 ta' Jannar 2014. Il-koleġiżlaturi approvaw programmi ta' finanzjament settorjali. Il-qafas ġuridiku għall-allokazzjoni tal-fondi f'kull settur qiegħed fis-seħħ u japplika mill-1 ta' Jannar 2014. Barra minn hekk, il-baġit tal-UE għall-2014 ġie adottat mill-Parlament Ewropew u mill-Kunsill. Ir-riżorsi finanzjarji għas-sena kurrenti huma għalhekk disponibbli għall-allokazzjoni permezz tal-programmi settorjali. Dan ifisser li l-elementi kollha meħtieġa - QFP, baġit u leġiżlazzjoni settorjali - qegħdin fis-seħħ u l-UE tista' tibda l-perjodu finanzjarju l-ġdid. 1. It-Tmiem Mhu Xejn Ħlief Bidu Ieħor It-triq lejn is-semplifikazzjoni għadha ma spiċċatx. Xi wħud mill-programmi settorjali adottati għadhom iridu jkunu supplimentati b'regoli tekniċi. Kollha kemm huma jeħtieġu l-adozzjoni ta' miżuri ta' implimentazzjoni. Ir-regoli u l-proċeduri li se jkunu stabbiliti mill-istituzzjonijiet tal-UE u mill-Istati Membri għal din il-fini għandhom ikomplu l-isforz ta' semplifikazzjoni. L-adozzjoni ta' programmi ta' finanzjament settorjali u tal-miżuri ta' semplifikazzjoni li fihom timmarka t-tmiem tal-fażi ta' negozjazzjoni għall-istituzzjonijiet tal-UE. Madankollu, l-isforz ta' semplifikazzjoni għandu jkompli. Din hija responsabilità kemm tal-istituzzjonijiet tal-UE u kemm tal-Istati Membri. Xi programmi ta' finanzjament jeħtieġu li jkunu supplimentati b'elementi tekniċi, qabel l-implimentazzjoni tagħhom. L-atti nonleġiżlattivi li jridu jiġu adottati għal din il-fini għandhom ikunu fis-seħħ mal-ewwel opportunità, bil-ħsieb li tinbeda l-implimentazzjoni u l-allokazzjoni tal-fondi fuq il-post, malajr kemm jista' jkun fl-2014. Piżijiet amministrattivi u dewmien bla bżonn għandhom ikunu evitati. Dan jista' jintlaħaq biss biż-żamma tal-momentum poltiku u kooperazzjoni bla intoppi bejn il-Parlament Ewropew, il-Kunsill u l-Kummissjoni. It-tliet istituzzjonijiet ipparteċipaw bis-sħiħ fil-proċedura ta' adozzjoni. Issa hija r-responsabilita tagħhom li jiżguraw it-tlestija rapida u bla intoppi tal-qafas ġuridiku u li se jippermetti l-allokazzjoni tal-fondi lill-benefiċjarji. L-istituzzjonijiet tal-UE, u partikolarment il-Kummissjoni, ukoll għandhom ir-responsabilità li jiddefinixxu r-regoli ta' implimentazzjoni fil-programmi ġestiti ċentralment mill-Kummissjoni stess. F'dan is-sens, għal darba oħra, hemm bżonn ta' kooperazzjoni. Laqgħat ma' esperti nazzjonali fil-kumitati se jiskrutinizzaw ir-regoli ta' implimentazzjoni f'ħafna każijiet. Skrutinju ta' dan it-tip għandu jsir bil-ħsieb li jkun hawn l-aqwa regoli ta' finanzjament fis-seħħ malajr kemm jista' jkun. Il-Parlament Ewropew, fuq il-bażi tad-dispożizzjonijiet ġodda li ġew introdotti fil-programmi settorjali, se jkun assoċjat iktar mill-qrib fil-fażi ta' implimentazzjoni, f'termini ta' informazzjoni jew ta' djalogu strateġiku mal-Kummissjoni. F'dan is-sens, il-Parlament Ewropew jista' jkollu rwol determinanti biex jistimula l-adozzjoni ta' regoli ta' implimentazzjoni sempliċi u effiċenti, bl-għan li jkunu allokati fondi fuq il-bażi tal-valur miżjud tal-UE għall-proġetti. Madankollu, il-programmi li l-ġestjoni tagħhom hija maqsuma bejn il-Kummissjoni u l-Istati Membri jirrappreżentaw 80% tal-baġit tal-UE. Għal dawn il-programmi, ir-regoli u l-proċeduri ta' implimentazzjoni se jkunu stabbiliti primarjament mill-Kummissjoni fil-livell tal-Unjoni u kkomplementati, fejn xieraq, mir-regoli nazzjonali u reġjonali stabbiliti mill-Istati Membri bis-superviżjoni u l-kontroll tal-Kummissjoni. Il-miżuri ta' semplifikazzjoni introdotti fl-atti leġiżlattivi japplikaw fi sforz konġunt u fi spirtu ta' kooperazzjoni bejn l-Istati Membri u l-istituzzjonijiet tal-UE, partikolarment fid-definizzjoni ta' dawn ir-regoli u l-proċeduri, Miżuri ta' semplifikazzjoni spiss ikunu introdotti bħala alternattiva fi programmi li l-ġestjoni tagħhom hija maqsuma mal-Istati Membri. Pereżempju, fil-fondi tal-Politika Agrikola Komuni (PAK), in-negozjati rriżultaw fi grad għoli ta' diskrezzjoni mogħti lill-Istati Membri fl-implimentazzjoni tar-regolament tal-ħlasijiet diretti l-ġdid[5]. Dan jikkonċerna biss l-għażla tal-iskemi tal-ħlasijiet li jridu jintefqu l-flus fuqhom u l-mod kif dawn l-iskemi jridu jiġu implimentati. Il-flessibilità għall-Istati Membri tista' tfisser ċertu potenzjal għas-semplifikazzjoni (b'mod partikolari għall-benefiċjarji), imma l-esperjenza turi li ġeneralment tispiċċa tikkomplika l-ġestjoni u l-kontrolli kemm għall-awtoritajiet nazzjonali u kemm għall-Kummissjoni. Ir-riżultati finali f'termini ta' kostijiet u piżijiet jiddependu ħafna fuq l-għażliet politiċi li saru fil-livelli nazzjonali u reġjonali. F'dan ir-rigward, il-Kummissjoni tistieden lill-Istati Membri jirriflettu bir-reqqa dwar kif tista' tiġi implimentata l-leġiżlazzjoni l-ġdida bl-iktar mod sempliċi possibbli u biex iqisu b'mod speċifiku l-impatt li l-għażliet tagħhom se jkollhom f'termini ta' kontrolli u rati ta' żbalji. Il-Kummissjoni se toffri s-sostenn tagħha għall-implimentazzjoni ta' dawn l-alternattivi fil-livell nazzjonali, anke f'termini ta' riżorsi tekniċi - pereżempju fil-politika ta' koeżjoni - partikolarment għal dawk l-Istati Membri li jidhru li għandhom diffikultajiet amministrattivi f'dan ir-rigward. Finalment, ta' min ifakkar li t-twaqqif ta' regoli u proċeduri sempliċi huwa mezz li bih jitwassal aħjar il-baġit tal-UE. F'dan is-sens, infiq aħjar jimplika wkoll tnaqqis tar-rati ta' żbalji, li jridu jinkisbu permezz tal-implimentazzjoni korretta u effiċenti ta' miżuri preventivi u korrettivi. Għalkemm dawn il-miżuri għandhom l-għan li jħarsu lill-baġit tal-UE, l-implimentazzjoni tagħhom hija fl-interess tal-Istati Membri wkoll, anke minħabba li dawn il-miżuri għandhom impatt fuq il-baġits nazzjonali[6]. 2. Kisbiet Ewlenin 2.1. Semplifikazzjoni tal-programmi 2.1.1. Tnaqqis fl-għadd ta' programmi Riżultat ta' semplifikazzjoni ġenerali kien it-tnaqqis tal-għadd ta' programmi ta' finanzjament bi 22, tul il-ħolqien ta' programmi integrati skont il-qasam politiku. L-unika eċċezzjoni tikkonċerna l-programm integrat propost mill-Kummissjoni għat-tassazzjoni u d-dwana (il-programm "FISCUS")[7], li l-koleġiżlaturi qablu li jifirdu. Fil-każijiet l-oħra kollha, programmi separati u distinti ġew integrati f'oqfsa uniċi, koerenti definiti skont il-qasam politiku. Is-semplifikazzjoni tal-programmi skont il-qasam politiku hija mezz ta' semplifikazzjoni u ta' effiċenza ikbar, peress li mistennija tiżgura sinerġiji u regoli u proċeduri ta' implimentazzjoni komuni. Oqfsa settorjali uniċi ġew introdotti fil-politika ta' riċerka u innovazzjoni (Orizzont 2020), ta' koezjoni, tal-iżvilupp rurali u marittima u tas-sajd (ir-Regolament dwar Dispożizzjonijiet Komuni, minn hawn 'il quddiem CPR), fil-fondi għar-relazzjonijiet esterni (RELEX) u l-affarijiet interni (Fond għall-Ażil, Integrazzjoni u Migrazzjoni u Fond għas-Sigurtà Interna) kif ukoll fil-politika soċjali, fejn il-programm dwar l-Innovazzjoni Soċjali u tal-Impjiegi (EaSI) għandu l-għan li jiffinanzja xi wħud mill-għanijiet tal-istrateġija Ewropa 2020. 2.1.2. Allinjament mar-Regolament Finanzjarju Kisba rilevanti oħra kienet l-allinjament tad-dispożizzjonijiet fil-programmi ta' finanzjament mar-Regolament Finanzjarju. Il-koleġiżlaturi għarfu l-valur sostanzjali tar-Regolament Finanzjarju[8] bħala sett ta' regoli maqbula li jiżguraw koerenza u konsistenza fil-finanzjament tal-UE. Il-Parlament Ewropew u l-Kunsill b'hekk għarfu l-bżonn li jiżguraw ir-rispett tad-dispożizzjonijiet tar-Regolament Finanzjarju fil-programmi settorjali kollha u aċċettaw bis-sħiħ dan l-allinjament matul in-negozjati. Hekk ukoll, ġiet żgurata l-konformità mar-Regolament Finanzjarju permezz ta' kontroreferenzi, mingħajr ma jiġu rripetuti d-dispożizzjonijiet rilevanti tar-Regolament Finanzjarju fil-programmi individwali. Dawn il-kontroreferenzi se jevitaw interpretazzjonijiet differenti u/jew kontradizzjonijiet fl-applikazzjoni tar-Regolament Finanzjarju minħabba l-preżenza tal-istess dispożizzjoni f'testi ġuridiċi differenti. Hekk ukoll, il-konsistenza mar-Regolament Finanzjarju kienet żgurata permezz tal-introduzzjoni ta' derogi f'għadd limitat ħafna ta' każijiet iġġustifikati, l-iktar fis-CPR u, pereżempju, fil-fondi għall-affarijiet interni, fejn għotjiet retroattivi kienu permessi f'każ ta' miżuri ta' assistenza għall-emerġenzi. Ġew introdotti wkoll regoli ta' deroga fl-istrument il-ġdid stabbilit biex jiġi ttrattat il-qgħad fost iż-żgħażagħ, l-Inizjattiva favur l-Impjieg taż-Żgħażagħ (YEI). Bil-ħsieb li tkun żgurata implimentazzjoni malajr tal-YEI, ir-riżorsi kollha allokati għall-YEI se jkunu impenjati fl-ewwel sentejn tal-perjodu ta' programmazzjoni u l-eliġibilità tal-infiq skont din l-inizjattiva kienu eċċezzjonalment antiċipati għall-1 ta' Settembru 2013. Barra minn hekk, il-qafas regolatorju jistabbilixxi wkoll regoli ta' deroga li jikkonċernaw l-obbligu ta' kofinanzjament nazzjonali, sabiex jonqos il-piż minn fuq il-baġits nazzjonali. 2.1.3. Sinerġiji u integrazzjoni Minbarra programmi ssemplifikati, li huma inerentement koerenti mar-Regolament Finanzjarju, se jkun possibbli li jiġu stabbiliti sinerġiji u li jiġu integrati l-prijoritajiet politiċi tal-UE. Ġew stabbiliti sinerġiji fi programmi differenti, pereżempju fil-qasam tat-tkabbir sostenibbli għall-ambjent. Ħlasijiet diretti għall-bdiewa taħt il-Politika Agrikola Komuni (PAK) ġew ikkundizzjonati għar-rispett ta' prattiki favur l-ambjent mill-bdiewa. L-għan, li wieħed issa jista' jipprova realistikament jilħaq, huwa li 30% tal-ħlasijiet diretti bħala sostenn għall-agrikoltura jkunu marbuta ma' prattiki ekoloġiċi. Madankollu, il-Kummissjoni pproponiet tliet prattiki sempliċi u kontrollabbli għall-bdiewa kollha. Talbiet tal-Istati Membri għal prattiki ekoloġiċi adattati għall-kundizzjonijiet nazzjonali u reġjonali wasslu lil-leġiżlaturi jintroduċu diversi limiti, eżenzjonijiet u alternattivi. Dawn l-elementi jistgħu possibbilment jillimitaw l-ispejjeż ta' konformità għall-bdiewa, imma jikkumplikaw il-ġestjoni u l-kontrolli u jista' jkollhom ukoll impatt fuq il-kontrollabilità tal-iskema. L-istituzzjonijiet tal-UE għarfu wkoll ir-rilevanza partikolari tal-bżonnijiet tal-intrapriżi ż-żgħar u ta' daqs medju. Saru sforzi konsiderevoli biex ikun iddefinit qafas adegwat għall-investimenti tal-SMEs fost programmi differenti (Programm għall-Kompetittività tal-Intrapriżi u l-intrapriżi ż-żgħar u ta’ daqs medju - COSME, Orizzont 2020 (riċerka u innovazzjoni), CPR). B'mod partikolari, tqiesu l-bżonnijiet ta' investiment li mhumiex issodisfati mis-suq fil-qagħda finanzjarja attwali (COSME, Orizzont 2020, Faċilità Nikkollegaw l-Ewropa (infrastrutturi) – CEF, CPR). Għal din il-fini, ġew introdotti strumenti finanzjarji ġodda. Dawn l-istrumenti se jipprovdu riżorsi addizzjonali għall-investimenti. 2.2. Regoli iktar sempliċi u finanzjament iktar aċċessibbli għal rati baxxi ta' żbalji u twassil aħjar 2.2.1. Orjentazzjoni lejn ir-riżultat Pass ewlieni fis-semplifikazzjoni u r-razzjonalizzazzjoni kien l-orjentazzjoni tal-programmi lejn ir-riżultat: għadd limitat ta' għanijiet u prijoritajiet ċari, marbuta mal-istrateġija Ewropa 2020. Fil-programmi settorjali, l-għanijiet tal-finanzjament tal-UE huma marbuta direttament mal-istrateġija Ewropa 2020. Din ir-rabta ġiet appoġġata mill-koleġiżlaturi waqt in-negozjati. F'xi każijiet, huwa previst artikolu speċifiku, bħall-programm qafas Orizzont 2020[9]. F'xi każijiet oħrajn, ir-referenza għall-istrateġija Ewropa 2020 ġiet introdotta bħala element ewlieni fl-artikoli li jistabbilixxu l-għanijiet li jridu jinkisbu mill-programm, jew tal-anqas fil-premessi. Dan hu l-każ ukoll fis-CPR. Il-prijorità politika li jintlaħqu l-għanijiet tal-istrateġija Ewropa 2020 issir ukoll permezz ta' strument ta' finanzjament iddedikat, il-programm dwar l-Innovazzjoni Soċjali u tal-Impjiegi (EaSI) (EUR 919,496 miljun), li huwa ġestit ċentralment mill-Kummissjoni. Il-ksib tal-għanijiet tal-istrateġija Ewropa 2020 huwa wkoll prijorità fil-politika ta' koeżjoni, fejn l-infiq kien sistematikament marbut ma' dawn l-għanijiet. Ġie stabbilit qafas strateġiku komuni għall-fondi Ewropej Strutturali u ta' Investiment (ESI) kollha, biex l-għanijiet tal-istrateġija Ewropa 2020 jinbidlu fi prijoritajiet ta' investiment. F'termini operattivi, qed jiġu konklużi Ftehimiet ta' Sħubija ma' kull Stat Membru. Dawn il-ftehimiet se jistabbilixxu l-impenn tas-sħab fil-livell nazzjonali u reġjonali biex jużaw il-fondi allokati għall-implimentazzjoni ta' programmi u proġetti b'rabta qawwija mal-istrateġija Ewropa 2020. Programmi appoġġati mill-Fondi ESI se jinkludu qafas tal-prestazzjoni li l-progress fl-impenji jista' jiġi vvalutat billi jitqabbel miegħu. Sabiex jissaħħaħ il-fokus fuq ir-riżultati u l-kisba tal-għanijiet tal-Ewropa 2020, Riżerva tal-Prestazzjoni li tammonta għal 6% tal-baġit ta' koeżjoni taħt l-għan tal-Investiment għat-Tkabbir u l-Impjiegi u l-istess għall-iżvilupp rurali se jitwarrbu u jiġu allokati, wara reviżjoni fl-2019, għall-prijoritajiet li laħqu l-miri tagħhom fir-rigward tal-ilħuq tal-għanijiet tal-programm relatati mal-istrateġija Ewropa 2020 (qafas ta' prestazzjoni). Strument ieħor li se jippromwovi l-approċċ orjentat lejn ir-riżultat fil-politika ta' koeżjoni huwa l-Pjan ta' Azzjoni Konġunta (JAP). Il-JAP jipprovdi lill-Istati Membri l-possibilità li jimplimentaw konġuntement partijiet mill-programmi fuq il-bażi ta' riżultati maqbula bil-quddiem mal-Kummissjoni. Il-ħlasijiet għal JAP jiddependu mil-livell ta' ksib u jieħdu l-forma ta' alternattivi ta' spiża ssemplifikata. 2.2.2. Fokus fuq il-prestazzjoni Tisħiħ u kejl tal-prestazzjoni huma element ewlieni tal-finanzjament tal-UE fl-2014-2020: l-għanijiet tal-programmi finanzjarji huma S.M.A.R.T. (Specific, Measureable, Achievable, Relevant and Timed - Speċifiċi, Miżurabili, Realizzabbli, Rilevanti u b'Ħin) u huma akkumpanjati minn indikaturi tal-prestazzjoni[10]. Il-programmi ta' finanzjament approvati huma konformi mal-prinċipji relatati mal-prestazzjoni stipulati fir-Regolament Finanzjarju. Dawn jinkludu informazzjoni preċiża u dettaljata dwar il-valur miżjud tal-intervent propost, ir-rilevanza tiegħu għall-għanijiet strateġiċi tal-Kummissjoni u għall-għanijiet politiċi settorjali tal-UE, għanijiet speċifiċi li jiddeskrivu r-riżultati li se jinkisbu mill-intervent u mill-indikaturi tal-prestazzjoni biex jitkejjel l-ilħuq ta' dawn l-għanijiet, kemm b'mod kwantitattiv u kemm b'mod kwalitattiv. Il-valur miżjud tal-UE, element ewlieni fl-allokazzjoni tal-finanzjament tal-UE, ġie introdott fit-test tal-parti l-kbira tal-proposti leġiżlattivi, spiss bħala parti tad-dispożizzjonijiet ta' valutazzjoni, fejn huwa previst li jiġi vvalutat fir-rapporti ta' valutazzjoni dwar l-ilħuq tal-għanijiet tal-inizjattivi kollha ffinanzjati mill-programmi, li jridu jkunu stabbiliti mill-Kummissjoni f'nofs it-terminu tal-perjodu ta' finanzjament. Prestazzjoni msaħħa hija wkoll fil-bażi tal-mekkaniżmi ta' finanzjament stabbiliti f'xi programmi. Il-konċentrazzjoni tematika fis-CPR u r-regolamenti speċifiċi għall-Fondi għall-Fondi ESI jew ir-rikonoxximent għall-prestazzjoni fl-Istrument għal Qabel l-Adeżjoni (IPA II) - li jipprovdi sostenn finanzjarju għal pajjiżi li għandhom l-għan li jaderixxu mal-Unjoni Ewropea - jiffukaw fuq il-kejl tal-prestazzjoni u t-tisħiħ fil-finanzjament tal-UE. Il-qafas ta' prestazzjoni u r-riżerva fis-CPR japplikaw bl-istess mod għall-prinċipji ta' prestazzjoni għall-Fondi Strutturali u tal-Investiment Ewropej (il-Fondi ESI). 2.2.3. Għażliet ta’ spejjeż issemplifikati L-introduzzjoni ta' mudelli ta' finanzjament uniċi se jirrappreżentaw ukoll semplifikazzjoni sinifikanti, partikolarment f'termini ta' piżijiet u spejjeż amministrattivi mnaqqsa. L-alternattivi ta' spejjeż issemplifikati qed jieħdu dimensjoni ġdida fil-fondi Strutturali u tal-Investiment Ewropej il-Fondi (ESI). L-ewwel nett, ma għadhomx ristretti għall-Fond Soċjali Ewropew (FSE) u l-Fond għall-Iżvilupp Reġjonali (FEŻR) imma se jkun applikabbli wkoll għall-Fond Agrikolu Ewropew għall-Iżvilupp Rurali (FAEŻR) u l-Fond Ewropew għall-Affarijiet Marittimi u s-Sajd (FEMS) kif ukoll il-Fondi għall-Affarijiet Interni. Ġew introdotti bosta novitajiet fir-regolament. Pereżempju, kalkolu ta' rati fissi se jkunu applikabbli għat-tipi ta' spejjeż kollha u mhux għall-ispejjeż indiretti biss. Xi rati u metodi ta' kalkolu huma stipulati wkoll fir-regolament u ġew introdotti rabtiet ma' politiki oħra tal-Unjoni. L-użu ta' alternattivi ta' spejjeż issemplifikati għandu jtaffi l-piż amministrattiv għall-awtoritajiet ta' ġestjoni u l-benefiċjarji u għandu jsaħħaħ ukoll iċ-ċertezza legali u finanzjarja. Il-Qorti Ewropea tal-Awdituri reċentement qalet li l-"proġetti li l-ispejjeż tagħhom ikunu ddikjarati taħt SCOs [Alternattivi ta' Spejjeż Issemplifikati) huma inqas suġġetti għal żbalji. Għalhekk użu aktar estensiv tal-SCOs normalment ikollu impatt pożittiv fil-livell tal-iżbalji"[11]. Għalhekk, biex jitħeġġeġ l-użu tal-SCOs, saru obbligatorji għall-iżgħar proġetti tal-FSE[12] u għall-parti ta' assistenza materjali tal-Fond għal Għajnuna Ewropea għall-Persuni l-Aktar fil-Bżonn (FGħEB). F'Orizzont 2020 ġiet introdotta rata unika ta' rimborż kif ukoll rata fissa obbligatorja għall-ispejjeż indiretti. Ir-rata unika ta' rimborż se tapplika għall-benefiċjarji kollha bl-eċċezzjoni ta' entitajiet ġuridiċi taħt l-istess azzjoni "proġett wieħed - rata waħda ta' finanzjament) u r-rata fissa għal spejjeż indiretti se tapplika għal kważi l-azzjonijiet kollha u għat-tipi kollha ta’ parteċipanti. Iż-żewġ miżuri se jevitaw kalkoli kumplessi, rappurtar u żbalji. Innovazzjoni bħal din hija rilevanti b’mod partikolari minħabba r-rwol strateġiku tar-riċerka u l-innovazzjoni għall-ekonomija tal-UE. Din il-miżura ta’ semplifikazzjoni hija maħsuba wkoll biex tillibera riżorsi, f’termini ta’ ħin u enerġija amministrattivi, li jistgħu jintużaw b’mod aktar produttiv għall-azzjoni. Il-Qorti tal-Awdituri, fl-Opinjoni tagħha Nru 6/2012 dwar il-proposta għall-programm qafas Orizzont 2020[13], approvat dan il-mudell ta’ finanzjament tal-ispejjeż ssemplifikat b’mod radikali, għax qieset li “jiffaċilita u jħaffef il-proċess ta' applikazzjoni” u “jnaqqas ir-riskju ta' irregolaritajiet”. 2.2.4. Tnaqqis tal-piż tal-verifika Il-piż tal-verifika tnaqqas b'konformità mal-prinċipju tal-proporzjonalità. Fis-CPR, ġew introdotti regoli li jirrestrinġu l-verifika tal-operazzjonijiet taħt ċertu limitu (EUR 200 000 għall-FEŻR/Fond ta’ Koeżjoni, EUR 150 000 għall-FSE u EUR 100 000 għall-FEMS). Minħabba f'hekk, tista' tinkiseb semplifikazzjoni sostanzjali. Hekk ukoll, huwa permess perjodu taż-żamma iqsar li jtaffi l-piż amministrattiv għall-benefiċjarji. 2.2.5. Eliġibilità tal-ispejjeż tal-VAT Pass ta' semplifikazzjoni ulterjuri kien l-allinjament tad-dispożizzjonijiet dwar ir-rimborż tal-ispejjeż tal-VAT fil-programmi settorjali differenti mad-dispożizzjoni rilevanti fir-Regolament Finanzjarju. Dan l-allinjament se jiżgura koerenza fit-trattament tal-ispejjeż tal-VAT imġarrba mill-benefiċjarji skont il-programmi differenti b'konformità mar-Regolament Finanzjarju, u se jiżgura ċ-ċertezza legali. L-ispejjeż tal-VAT huma eliġibbli għal rifużjoni biss meta ma jkunux rekuperabbli skont il-liġi nazzjonali u mħallsa minn benefiċjarju li ma jkunx persuna nontaxxabbli[14]. Barra minn hekk, ġie introdott għadd limitat ħafna ta' eċċezzjonijiet għal din ir-regola standard - fis-CPR, fil-fondi għall-affarijiet interni u fis-CEF. F'dawn il-każijiet, l-eċċezzjonijiet ġew iddefiniti bl-iktar mod sempliċi possibbli, biex ikunu evitati l-konfużjoni u l-iżbalji fl-implimentazzjoni. 2.2.6. Tneħħija gradwali tal-allokazzjonijiet nazzjonali Sar progress fil-provvediment ta' qafas sempliċi u koerenti għas-sostenn finanzjarju fil-livell tal-UE bit-tneħħija gradwali tal-allokazzjonijiet nazzjonali fil-programm għal azzjoni għall-ambjent u l-azzjoni klimatika, li huwa mmexxi mill-Kummissjoni b'mod ċentralizzat. Allokazzjonijiet nazzjonali għall-finanzjament tal-UE għal proġetti ambjentali skont il-programm LIFE se jkunu eliminati progressivament u se jispiċċaw kompletament fl-2018. Qabel, il-kwoti nazzjonali għall-allokazzjoni ta' fondi tal-UE għal proġetti ambjentali kienu jiżguraw id-distribuzzjoni tal-baġit kollu tal-programm ta' kull Stat Membru fuq il-bażi ta' ammont indikattiv predefinit. Madankollu, l-allokazzjonijiet nazzjonali ma wasslux għal distribuzzjoni iktar bilanċjata tal-finanzjament, minħabba l-għadd u l-kwalità differenti ta' proġetti mibgħuta minn kull Stat Membru. Fil-fatt, dawn naqqsu l-valur miżjud tal-UE tal-programm ambjentali preċedenti (LIFE+)[15], minħabba li proġetti bi kwalità aqwa ma setgħux ikunu ffinanzjati, peress li l-baġit għal sena partikolari kellu jiġi distribwit skont l-oriġini nazzjonali tal-proġetti. It-tneħħija gradwali ta' dawn il-kwoti hija għalhekk kisba maġġuri f'termini ta' effiċenza u kwalità tal-infiq. Sa mill-2018, il-fondi se jkunu allokati għall-aqwa proġetti ambjentali fil-livell tal-UE, għalkemm se tkun ipprovduta assistenza teknika mill-Kummissjoni lil dawk l-Istati Membri fejn il-benefiċjarji potenzjali jista' jkollhom diffikultajiet biex ifasslu proġetti ta' kwalità adegwata biex jinkiseb appoġġ finanzjarju mill-UE. 2.3. Governanza elettronika Il-progress teknoloġiku jitqies għall-MFF 2014-20 - l-amministrazzjoni tal-politika ta' koeżjoni se ssir elettronika mill-2016 'l hemm. L-użu ta' sistemi ta' skambju ta' dejta elettronika għal komunikazzjoni mal-benefiċjarji, biex jintużaw bażijiet ta' dejta eżistenti u biex jinħażnu dokumenti fil-politika ta' koeżjoni (koeżjoni elettronika) se jnaqqsu l-piż amministrattiv minn fuq il-benefiċjarji, pereżempju billi jiżguraw li ma jkollhomx bżonn jibagħtu l-istess informazzjoni iktar minn darba. Huwa stmat li l-koeżjoni elettronika se tnaqqas il-piż amministrattiv aggregat fil-livell tal-UE b'madwar 11%. Dan ir-rekwiżit huwa bbażat fuq ir-rakkomandazzjoni ewlenija tal-Grupp ta' Livell Għoli ta' Partijiet Interessati Indipendenti dwar il-Piżijiet Amministrattivi, li ġej mill-valutazzjoni inizjali tal-piż amministrattiv fil-perjodu 2000-2006. Koeżjoni elettronika se tnaqqas ukoll ir-riskji ta' telf ta' dokumenti u fit-terminu t-twil, tnaqqas l-ispejjeż ta' arkivjar. Il-koleġiżlaturi, filwaqt li jsostnu l-koeżjoni elettronika, ipposponew l-introduzzjoni obbligatorja sal-31 ta' Diċembru 2015 (il-Kummissjoni inizjalment ipproponiet il-31 ta' Diċembru 2014) bil-ħsieb li l-amministrazzjonijiet nazzjonali jingħataw iktar żmien għall-implimentazzjoni tas-sistemi u l-proċeduri neċessarji. 3. Opportunitajiet Mitlufa 3.1. Attijiet bażiċi dettaljati żżejjed Xi drabi, riżultati iktar ambizzjużi għas-semplifikazzjoni ġew imxekkla minn prijoritajiet kunfliġġenti. Ġew introdotti dispożizzjonijiet dettaljati f'xi wħud mit-testi leġiżlattivi bażiċi, biex ikun stabbilit qafas leġiżlattiv stabbli u limitattiv, li jiddefinixxi bil-quddiem l-elementi possibbli kollha, b'hekk il-marġini tad-diskrezzjoni tal-Kummissjoni waqt l-implimentazzjoni tal-programmi jkun limitat. Din it-tendenza li jkun inkluż dettall konsiderevoli fit-testi leġiżlattivi se tnaqqas il-marġni ta' manuvrar mill-Kummissjoni matul l-implimentazzjoni tal-programmi, wasslu biex xi atti bażiċi mgħobbija eċċessivament b'dettalji tekniċi li jistgħu jkunu inflessibbli u diffiċli biex tinterpretahom. Elementi multipli li jiffurmaw l-implimentazzjoni fid-dettall ġew miżjuda fl-atti bażiċi. Dawn jinkludu prijoritajiet tematiċi jew tipi ta' azzjonijiet għad-dewmien sħiħ tal-programmi (il-fondi RELEX, CEF, LIFE, il-programm tal-konsumatur) imma wkoll, f'bosta programmi, għanijiet, azzjonjiet eliġibbli jew anke kriterji li jridu jintużaw mill-Kummissjoni meta tistabbilixxi l-programm ta' ħidma tagħha - l-istrument ewlieni tal-Kummissjoni biex tipprogramma l-attività ta’ finanzjament tagħha (dan hu l-każ għall-programm tas-Saħħa). F'xi każijiet oħrajn, id-dettalji ġew introdotti fl-atti bażiċi: dawn id-dettalji kienu jkunu definiti aħjar fi stadju sussegwenti, permezz ta' atti delegati, biex jiġi evitat li l-atti bażiċi jitgħabbew iżżejjed b'dettalji tekniċi u jħallu flessibilità ikbar fid-definizzjoni ta' dawn l-elementi. Din it-tendenza kienet evidenti fil-fondi tal-Politika Agrikola Komuni (PAK) kif ukoll għall-istrumenti finanzjarji għall-Fondi ESI (CPR) jew taħt is-CEF. Madankollu, il-possibilità, li kien hemm qbil dwarja fis-CEF, li jintużaw atti delegati biex ikunu modifikati t-termini, il-kundizzjonijiet, u l-proċeduri għal kull strument finanzjarju, wara l-valutazzjoni ta' dawn l-istrumenti u biex jitqiesu l-kundizzjonijiet tas-suq li jinbidlu, hija mezz utli biex tiġi evitata r-riġidità fl-eżekuzzjoni tal-baġit u bħala reazzjoni istantanja għall-kundizzjonijiet tas-suq li jinbidlu. 3.2. Kontroll iktar strett fuq l-implimentazzjoni tal-programm mill-Kummissjoni 3.2.1. Tqassim tal-baġit tal-programmi It-tqassim dettaljat tal-baġit, kif ukoll mumenti ta' allokazzjoni tal-baġit fl-aktar atti bażiċi, jiffissa l-allokazzjoni tal-baġit tal-programmi rilevanti għas-seba' snin li ġejjin. Huwa jillimita l-kapaċità tal-Kummissjoni li torjenta mill-ġdid is-sostenn finanzjarju tal-UE, wara żviluppi ekonomiċi, soċjali u politiċi mhux previsti. B'hekk tista' tnaqqas l-effiċenza tal-infiq tal-UE. Madankollu, ir-riskju huwa mitigat mis-setgħa mogħtija lill-Kummissjoni biex timmodifika l-allokazzjonijiet b'att delegat. Biex jiġi żgurat kontroll demokratiku ex-ante iktar strett fuq l-allokazzjoni tal-baġit mill-Kummissjoni waqt l-implimentazzjoni (flimkien mal-proċedura ta' allokazzjoni baġitarja annwali), tqassim dettaljat tal-baġit ġie introdott fit-test leġiżlattiv tal-parti l-kbira tal-programmi ffinanzjati. Għal din il-fini, il-prijoritajiet tematiċi introdotti dan l-aħħar spiss ġew akkumpanjati minn allokazzjoni ta' perċentwali tal-pakkett finanzjarju tal-programm għas-seba' snin li ġejjin (RELEX, CEF, Creative Europe, Galileo, COSME), għalkemm spiss akkumpanjati minn marġni ta' flessibilità għal azzjoni awtonoma mill-Kummissjoni Ewropea u l-possibilità biex jiġi adottat att delegat f'każ li dan il-marġni jkun maqbuż. Ġiet introdotta allokazzjoni ta' perċentwali minima tal-baġit għal kull azzjoni anke meta dawn l-azzjonijiet ikunu implimentati mill-Istati Membri permezz tal-programmi nazzjonali li jridu jiġu approvati mill-Kummissjoni (fondi tal-affarijiet interni). Għalkemm dawn l-allokazzjonijiet ta' finanzjament għandhom l-għan li jiżguraw xi finanzjament minimu mill-Istati Membri għall-prijoritajiet komuni tal-UE, huma jmorru kontra d-diversità tas-sitwazzjonijiet u l-prijoritajiet li jridu jiġu ffinanzjati fost l-Istati Membri f'dan il-qasam politiku, kif ukoll mad-diffikultà għall-Kummissjoni biex tiżgura li jkunu ssodisfati meta l-implimentazzjoni tkun iddelegata lill-Istati Membri u l-Kummissjoni teżerċita rwol ta' superviżjoni u kontroll (ġestjoni kondiviża). F'xi każijiet, ġie introdott livell ulterjuri ta' dettall fit-tqassim tal-baġit propost mill-Kummissjoni (EaSI, Erasmus+, Orizzont 2020). It-tqassim dettaljat tal-baġit jista' jkun partikolarment ta' piż fil-programmi fejn, minħabba n-natura tal-attività ffinanzjata, flessibilità sħiħa fl-allokazzjoni tal-baġit hija ta' importanza assoluta (Mekkaniżmu tal-Unjoni għall-Protezzjoni Ċivili, il-programm EU Aid Volunteers, li se jiffinanzja korp ta' voluntiera fil-livell tal-UE biex jipprovdu għajnuna umanitarja) jew għal programmi b'pakkett finanzjarju żgħir, fejn ikun hemm bżonn ta' flessibilità sħiħa biex ikunu ġestiti r-riżorsi limitati bl-iktar mod effiċenti (il-programmi Drittijiet, Ugwaljanza u Ċittadinanza u Ġustizzja, Dwana 2020, Hercule III - antifrodi, Pericles - ħarsien tal-Euro mill-falsifikazzjoni). 3.2.2. Piżijiet amministrattivi Issaħħaħ il-kontroll ex-ante mill-Istati Membri fuq l-allokazzjoni tal-baġit mill-Kummissjoni: dan se jirriżulta f'inqas flessibilità fl-implimentazzjoni tal-programmi ta' finanzjament mill-Kummissjoni. Dawn il-proċeduri jistgħu jħallu effett bl-istess mod fuq l-effiċenza, u b'hekk jolqtu ħażin il-kwalità tal-infiq. Il-proċeduri ta' komitoloġija stabbiliti, introdotti jew imsaħħa mill-Kunsill fil-parti l-kbira tal-programmi, diġà jiżguraw skrutinju tal-programm ta' ħidma mill-esperti nazzjonali li jiltaqgħu f'kumitati. Madankollu, il-Kunsill żied kontroll ulterjuri fuq l-allokazzjoni tal-baġit mill-Kummissjoni f'xi programmi (Orizzont 2020, CEF). F'dawn il-programmi, id-deċiżjoni tal-għotja – l-att amministrattiv li l-Kummissjoni tfassal il-kundizzjonijiet u l-ammont tal-għotja allokat għal benefiċjarju, fil-qafas tal-programm ta' ħidma adottat – se jkollha wkoll tirċievi l-opinjoni tal-kumitat rilevanti, Fil-każ tal-linji gwida għan-netwerks tat-telekomunikazzjonijiet trans-Ewropej (TEN-Telekomunikazzjonijiet), il-Kunsill, bl-appoġġ tal-Parlament Ewropew, introduċa obbligu ta' konsultazzjoni preliminari mal-esperti nazzjonali, qabel il-proċedura ta' komitoloġija ordinarja, għall-adozzjoni tal-programm ta' ħidma. Filwaqt li jaffettwaw il-bilanċ istituzzjonali, dawn il-proċeduri amministrattivi jistgħu jnaqqsu l-effiċenza tal-finanzjament tal-UE peress li jżidu dewmien proċedurali, burokrazija u spejjeż. Dawn l-effetti jistgħu jkunu partikolarment negattivi f'każijiet fejn l-appoġġ finanzjarju mill-UE jkun meħtieġ urġentement, pereżempju, għal miżuri ta' assistenza għall-emerġenza fis-sigurtà tal-ikel u l-għalf. 4. It-Triq ’il Quddiem Il-Passi li Jmiss 4.1. Fil-livell tal-istituzzjonijiet tal-UE L-istituzzjonijiet tal-UE għandhom jadottaw atti li jikkomplementaw it-testi leġiżlattivi bażiċi, fejn ikun hekk stipulat, u miżuri ta' implimentazzjoni b'mod rapidu u effiċenti, bil-ħsieb li tinbeda allokazzjoni ta' fondi konkreta malajr kemm jista' jkun. Il-qafas ġuridiku f'xi oqsma politiċi jeħtieġu li jkunu kkomplementati permezz tal-adozzjoni tal-atti li jissupplimentaw it-testi bażiċi, billi jiżdiedu l-ispeċifikazzjonijiet tekniċi neċessarji. Is-setgħa biex ikunu adottati dawn l-atti ġew iddelegati lill-Kummissjoni biex jeħfief u jitħaffef il-proċess. L-atti nonleġiżlattivi rilevanti se jkunu adottati malajr, bil-ħsieb li l-qafas ġuridiku kollu jkun fis-seħħ malajr kemm jista' jkun u biex jibda jingħata sostenn finanzjarju. F'termini konkreti, l-allokazzjoni tal-fondi ssir permezz ta' miżuri ta' implimentazzjoni, li huma neċessarji għall-programmi ta' finanzjament kollha. Dawn jinkludu programmi ta' ħidma, fejn il-Kummissjoni tmexxi l-programm ta' finanzjament rilevanti b'mod ċentralizzat, imma anke formoli u mudelli. Fl-adozzjoni ta' dawn il-miżuri, għandu jkun hemm sforz għas-semplifikazzjoni. Għandhom japplikaw dispożizzjonijiet leġiżlattivi b'mod effiċenti, u b'hekk ikunu evitati kemm jista' jkun piżijiet amministrattivi u dewmien, bil-ħsieb li jkunu allokati fondi għall-benefiċjarji malajr kemm jista' jkun. Similarment, miżuri - bħal linji gwida - li jiffaċilitaw l-implimentazzjoni se jkunu adottati malajr mill-Kummissjoni, fejn huma previsti fl-atti bażiċi (pereżempju, is-CEF, Orizzont 2020, Ewropa Kreattiva). 4.2. Fil-livell tal-Istati Membri: L-Istati Membri għandhom ukoll responsabilità ewlenija fis-semplifikazzjoni. Huma għandhom jevitaw piżijiet amministrattivi bla bżonn għall-benefiċjarji potenzjali mis-sostenn finanzjarju tal-UE u jikkonċentraw l-użu tal-fondi fuq prijoritajiet u għanijiet tal-UE li hemm qbil fuqhom. Biex is-semplifikazzjoni tkun effettiva, iddaħħlu sistemi fil-programmi finanzjarji differenti biex l-allokazzjoni tal-fondi tkun ikkonċentrata fuq prijoritajiet tematiċi u għanijiet politiċi, kif definit fl-istrateġija Ewropa 2020. Madankollu, dawn is-sistemi spiss jipprovdu possibilità waħda biss. Iridu jkunu applikati biex ikunu effettivi. Meta l-kompiti ta' implimentazzjoni jkunu delegati lill-Istati Membri (eż. il-fondi ESI), l-Istati Membri għandhom ir-responsabilità li jeżerċitaw il-prijoritajiet u l-għanijiet tematiċi maqbula permezz tat-twaqqif ta' regoli u proċeduri li jkunu jiffavorixxuhom. Fil-programmi finanzjarji b'ġestjoni kondiviża mal-Kummissjoni, l-Istati Membri għandhom ir-responsabilità li jkomplu bl-isforz ta' semplifikazzjoni billi jistabbilixxu l-politika neċessarja u l-oqfsa istituzzjonali, kemm għall-programmazzjoni u kemm għall-implimentazzjoni, b'mod rapidu u effiċenti. Dan ifisser l-evitar ta' piżijiet amministrattivi bla bżonn, it-twaqqif ta' regoli u proċeduri li jagħmlu l-aċċess għall-appoġġ finanzjarju tal-UE faċli għall-benefiċjarji, u definizzjoni tal-oqfsa amministrattivi u leġiżlattivi trasparenti u aċċessibbli, Dawn l-oqfsa għandhom jiddaħħlu fis-seħħ bil-ħsieb tal-faċilitazzjoni u t-tħaffif tal-allokazzjoni tal-fondi lill-benefiċjarji, biex ikunu sostnuti l-investimenti u jkunu evitati spejjeż bla bżonn u t-tixrid tal-fondi tal-UE permezz ta' kanali improduttivi. Regoli u proċeduri sempliċi huma l-aqwa mod biex jinkisbu dawn ir-riżultati. 4.3. Kemm il-Kummissjoni kif ukoll l-Istati Membri Miżuri ta' semplifikazzjoni introdotti fil-programmi finanzjarji hemm bżonn li jsiru effettivi permezz tal-implimentazzjoni. Kemm il-Kummissjoni u kemm l-Istati Membri għandhom ir-responsabilitajiet f'dan ir-rigward. Il-Kummissjoni (ġestjoni ċentralizzata) u l-Istati Membri (ġestjoni kondiviża, fejn programmi nazzjonali jew reġjonali jintbagħtu lill-Kummissjoni għall-approvazzjoni) għandhom iħejju malajr programmi ambizzjużi, li jiffissaw miri konkreti u miżurabbli, biex tiżdied il-viżibilità tar-riżultati u jintwera l-valur miżjud tas-sostenn finanzjarju mill-UE. L-użu ta' mudelli bi spiża semplifikati għandu jkun privileġġat fuq mudelli ta' spiża reali, fejn l-użu tagħhom ikun fakultattiv. Pereżempju, fis-CPR, huwa possibbli li tuża – għal tip simili ta' operazzjoni u benefiċjarju – alternattivi ta' spiża semplifikata applikabbli fil-politiki tal-Unjoni jew f'metodi eżistenti taħt skemi għall-għotjiet iffinanzjati kompletament minn Stati Membru. Opportunitajiet bħal dawn mhux ta' min jitlifhom. Il-Qorti Ewropea tal-Awdituri nnutat[16] li l-Istati Membri u l-awtoritajiet ta' ġestjoni xi kultant joqogħdu lura milli jdaħħlu mudelli ta' spiża semplifikati minħabba li jibżgħu li jiksru r-rekwiżiti tar-regolament rilevanti. Il-Kummissjoni ħeġġet lill-Istati Membri jorganizzaw seminars dwar mudelli ta' spiża semplifikati, li jiġbru flimkien rappreżentanti tal-Istati Membri, il-Kummissjoni u l-Qorti Ewropea tal-Awdituri. Diġà saru bosta seminars fl-2013 u huma previsti xi oħrajn fl-2014. Sabiex tkun ipprovduta iktar ċertezza għall-Istati Membri u l-awtorità ta' ġestjoni, xi rati huma mniżżla fl-atti bażiċi rilevanti (CPR, regolament ESF). Għalhekk mhi se tkun meħtieġa l-ebda ġustifikazzjoni għall-użu ta' dawn ir-rati. Similarment, issa hemm disponibbli alternattivi ta' semplifikazzjoni f'termini ta' piżijiet amministrattivi fil-fondi ESI. Flimkien mal-konċentrazzjoni tal-fondi, għandu jkun żgurat koordinament aħjar tas-sorsi ta' finanzjament differenti (inklużi strumenti finanzjarji) permezz ta' kooperazzjoni bejn il-Kummissjoni u l-Istati Membri fl-implimentazzjoni. Dan il-koordinament huwa neċessarju biex jitjieb l-aċċess għall-fondi għall-benefiċjarji u jiddaħħal effett multiplikatur mill-infiq tal-Unjoni, billi ikunu attratti riżorsi addizzjonali mill-investituri privati. Is-semplifikazzjoni hija neċessarja imma mhix biżżejjed biex tiżgura nfiq aħjar u rati baxxi ta' żbalji. Hija għandha tkun akkumpanjata minn kontrolli adegwati, miżuri preventivi u korrettivi. Regoli u proċeduri sempliċi huma mezz importanti biex jiġu evitati żbalji u tissaħħaħ l-effiċenza tal-infiq. Madankollu, l-implimentazzjoni ta' dawn il-miżuri ta' semplifikazzjoni għandhom ikunu akkumpanjati minn kontrolli adegwati, li kemm l-istituzzjonijiet tal-UE u kemm l-Istati Membri huma responsabbli għalihom. Il-Kummissjoni u l-Istati Membri għandhom ukoll responsabilità komuni għall-applikazzjoni korretta tal-miżuri preventivi u korrettivi, li ġew introdotti fil-politika ta' agrikultura u koeżjoni (PAK, CPR) permezz tal-interruzzjoni potenzjali u s-sospensjoni tal-pagamenti u l-korrezzjonijiet finanzjarji[17]. L-interrruzzjoni u s-sospensjoni tal-pagamenti u l-korrezzjonijiet finanzjarji jipproteġu l-baġit tal-UE. Madankollu, l-Istati Membri għandhom interess qawwi li jsibu u jikkoreġu l-iżbalji huma stess biex jevitaw korrezzjonijiet finanzjarji netti, li jnaqqsu b'mod definittiv l-allokazzjoni tal-Fondi. [1] Ir-Regolament tal-Kunsill Nru 1311/2013 li jistabbilixxi l-qafas finanzjarju pluriennali għas-snin 2014-2020 http://eur-lex.europa.eu/LexUriServ/LexUriServ.do?uri=OJ:L:2013:347:0884:0891:MT:PDF [2] Il-Komunikazzjoni mill-Kummissjoni, Ewropa 2020, Strateġija għal tkabbir intelliġenti, sostenibbli u inklussiv, COM(2010) 2020 finali http://eur-lex.europa.eu/LexUriServ/LexUriServ.do?uri=COM:2010:2020:FIN:MT:PDF [3] COM(2012)531 finali [4] http://www.europarl.europa.eu/sides/getDoc.do?pubRef=-//EP//TEXT+TA+20131120+TOC+DOC+XML+V0//MT Għal preżentazzjoni komprensiva tal-baġit tal-UE 2014 jekk jogħġbok ara: http://ec.europa.eu/budget/library/biblio/documents/2014/DB2014_WD_0_en.pdf [5] Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608). [6] F'dan ir-rigward ara l-Komunikazzjoni lill-Parlament Ewropew, Protezzjoni tal-baġit Ewropew sa tmiem l-2012, COM(2013)682/2 finali, http://eur-lex.europa.eu/LexUriServ/LexUriServ.do?uri=COM:2013:0682:FIN:MT:PDF [7] Proposta għal Regolament tal-Parlament Ewropew u tal-Kunsill li jistabbilixxi programm ta’ azzjoni għad-dwana u t-tassazzjoni fl-Unjoni Ewropea għall-perjodu 2014-2020 (FISCUS) u r-revoka tad-Deċiżjonijiet Nru 1482/2007/KE u Nru 624/2007/KE (COM(2011) 706 finali) http://ec.europa.eu/taxation_customs/resources/documents/com_2011_706_en.pdf [8] Ir-Regolament (KE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012, http://eur-lex.europa.eu/LexUriServ/LexUriServ.do?uri=OJ:L:2012:298:0001:0096:MT:PDF [9] Ir-Regolament (UE) Nru 1291/2013 tal-Parlament Ewropew u tal-Kunsill tal- 11 ta' Diċembru 2013 li jistabbilixxi Orizzont 2020 - il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE, Art. 4. [10] Dwar ir-regolazzjoni SMART, ara wkoll il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Soċjali u Ekonomiku Ewropew u lill-Kumitat tar-Reġjuni Programm dwar l-Ideoneità u l-Prestazzjoni tar-Regolamentazzjoni (REFIT): Ir-Riżultati u l-Passi li Jmiss, COM(2013)685 finali, http://ec.europa.eu/commission_2010-2014/president/news/archives/2013/10/pdf/20131002-refit_en.pdf [11] Ir-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2012, flimkien mar-risposti tal-istituzzjonijiet, ĠU C 331 , 14/11/2013 p. 0001 – 0256, http://eur-lex.europa.eu/LexUriServ/LexUriServ.do?uri=OJ:C:2013:331:0001:01:MT:HTML [12] Inqas minn EUR 50 000 ta' kontribut pubbliku mħallsa lill-benefiċjarju [13] http://eur-lex.europa.eu/LexUriServ/LexUriServ.do?uri=OJ:C:2012:318:0001:0011:MT:PDF [14] L-Artikolu 126 tar-Regolament (UE, Euratom) Nru 966/2012, ir-Regolament Finanzjarju [15] F'dan is-sens, jekk jogħġbok ara r-Rapport Speċjali Nru 15/2013 mill-Qorti Ewropea tal-Awdituri: http://www.eca.europa.eu/Lists/ECADocuments/SR13_15/QJAB13015ENN.pdf [16] Ara n-nota 11 hawn fuq. [17] Ara, f'dan ir-rigward, il-Komunikazzjoni mill-Kummissjoni lill-Parlament Ewropew u lill-Kunsill, Methods of application of net financial corrections impacting at the level of Member States, COM(2013)934